CELEX: 62014CN0564
Language: sl
Date: 2014-12-09 00:00:00
Title: Zadeva C-564/14 P: Pritožba, ki jo je Raffinerie Heide GmbH vložila 9. decembra 2014 zoper sodbo Splošnega sodišča (peti senat) z dne 26. septembra 2014 v zadevi T-631/13, Raffinerie HeideGmbH/Komisija

2.2.2015   
            
            
               SL
            
            
               Uradni list Evropske unije
            
            
               C 34/17
            
         Pritožba, ki jo je Raffinerie Heide GmbH vložila 9. decembra 2014 zoper sodbo Splošnega sodišča (peti senat) z dne 26. septembra 2014 v zadevi T-631/13, Raffinerie HeideGmbH/Komisija
   (Zadeva C-564/14 P)
   (2015/C 034/19)
   Jezik postopka: nemščina
   
      Stranki
   
   
      Pritožnica: Raffinerie Heide GmbH (zastopnika: U. Karpenstein in C. Eckart, odvetnika)
   
      Druga stranka v postopku: Evropska komisija
   
      Predlogi
   
   Pritožnica Sodišču predlaga, naj:
   
               —
            
            
               razveljavi sodbo Splošnega sodišča Evropske unije z dne 26. septembra 2014;
            
         
               —
            
            
               Sklep Komisije 2013/448/EU (1) z dne 5. septembra 2013 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES (2) Evropskega parlamenta in Sveta naj se razglasi za ničen v delu, v katerem je bila v členu 1(1) v povezavi s Prilogo I, A zavrnjena vključitev pritožnice na seznam na podlagi člena 11 Direktive 2003/87/ES in predhodna letna količina pravic do emisij, ki naj bi bile dodeljena napravi pritožnice pod oznako DE 000000000000010;
            
         
               —
            
            
               plačilo stroškov postopka naloži Komisiji.
            
         
      Pritožbeni razlogi in bistvene trditve
   
   
               1.
            
            
               Pritožnica s prvim pritožbenim razlogom očita kršitev njenih postopkovih pravic. Še zlasti trdi, da Splošno sodišče – na ustni obravnavi pred Splošnim sodiščem – nikakor ni obravnavalo glavnega očitka tožeče stranke, da naj Komisija ne bi posamično preverila težkih primerov, ki jih je predložila Nemčija.
            
         
               2.
            
            
               Pritožnica z drugim pritožbenim razlogom očita, da je Splošno sodišče napačno izhajalo iz tega, da skupnostno trgovanje z emisijami izključuje predhodno upoštevanje posamičnih težkih primerov. S tem naj bi izpodbijana sodba kršila člen 11(3)(10)(a) Direktive 2003/87/ES ter Sklep Komisije 2011/278.
            
         
               3.
            
            
               Pritožnica s tretjim pritožbenim razlogom zatrjuje, da Splošno sodišče ni upoštevalo dolžnosti, ki jo ima Komisija glede razlage v skladu s temeljnimi pravicami in s tem kršilo člen 51(1) Listine Evropske unije o temeljnih pravicah (Listina).
            
         
               4.
            
            
               Četrti pritožbeni razlog se nanaša na postopkovno napako v obliki izkrivljanja dokazov, ker naj Splošno sodišče ne bi upoštevalo dokazov glede težkih primerov, ki jih je predložila pritožnica.
            
         
               5.
            
            
               Nazadnje s sodbo Splošnega sodišča naj bi bile kršene temeljne pravice, priznane v členih 16, 17 v povezavi s členom 52(1) Listine. Sklep Komisije 2011/278 naj bi nepravilno opredelilo za skladnega s temeljnimi pravicami in sorazmernega.
            
         
      (1)  Sklep Komisije z dne 5. septembra 2013 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES Evropskega parlamenta in Sveta (UL L 240, str. 27).
   
      (2)  Direktiva 2003/87/ES evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL, posebna izdaja v slovenščini, poglavje 15, zvezek 7, str. 631).